Legeak esaten du saltzailea behartuta dagoela kontratuan esandakoarekin bat datozen produktuak ematera, eta produktu horiek erabiltzeko moduan egon behar dutela. Matxura konpontzea, berriz, doakoa izango da, eta erabili ezinda utzi duten akatsak konpontzeko beharrezko diren gastu guztiak hartu beharko ditu bere gain: bidaltze-gastuak eta eskulanari eta materialei dagozkienak. Bigarren eskuko produktuek urtebeteko bermea izaten dute, eta lehen sei hilabeteetan sortzen diren matxurak produktuaren beraren gabeziek eraginak direla onartzen da. Dirudienez, zure bermea ere lehenbiziko sei hilabeteetan dago. Ondorioz, saltzaileak doan konpondu behar dizu autoa. Ados jartzen ez zaretela ikusita eta autoa berehala behar duzula jakinda, gomendatzen dizugu Kontsumitzailea Informatzeko Udal Bulegora jo dezazula bitartekaritza eske, eta tailerrekoei eska diezaiezula diagnostiko idatzi bat egin dezatela, autoa zer-nolako egoeratan dagoen esanez eta zergatik konpondu behar den adieraziz. Burofax bat bidal diezaiokezu saltzaileari, tailerrean egindako txostenaren kopia batekin, eta gastu guztiak ordain ditzala eskatu. Jakinarazi behar diezu, hala egin ezean, zuk ordainduko diezula tailerrekoei eta aztertu egingo duzula aurrerantzean auzitara jo edo zer bide hartu.